[Gregorius Episcopus, servus servorum Dei, dilectis filiis Abbati et Conventui Cluniac. salutem et Apostolicam benedictionem. Ex parte vestra fuit propositum coram nobis quod, licet vos ex antiqua consuetudine à sede Apostolica approbata Generale Capitulum, tam Abbatum, quam Priorum vestri Ordinis, annis singulis celebretis, et eligatis visitatores, qui per singulas Provincias juxtà morem Cisterciensem membra visitant et reformant, præsentibus tribus Prioribus Carthusiensis Ordinis, qui de mandato nostro eidem intersunt Capitulo, et quæ ibi fiunt nobis referunt annuatim visitatores tamen aliorum Monasteriorum à sede Apostolica deputati nituntur vos nihilominus visitare. Quare nobis humiliter supplicastis ut, cum statuta nostra vobis jamdudùm à nobis concessa velitis et studeatis inviolabiliter observare, providere super hoc de benignitate sedis Apostolicæ curaremus. Nos igitur vestris supplicationibus inclinati, auctoritate vobis præsentium indulgemus, ut non teneamini alios visitatores recipere, quàm illos vestri Capituli Generalis, absque licentia sedis Apostolicæ speciali. Nulli ergo, etc. Datum Interamne, Idibus Ianuarii, Pontificatus nostri anno X.]